ተቋሙ ሁለተኛው ተፎካካሪ የአየር መንገድ ለመሆን እየሰራ ነው
አዲስ አበባ፡- የናሽናል አየር መንገድ እ.ኤ.አ በ2025 በኢትዮጵያ ሰማይ ከኢትዮጵያ አየር መንገድ ቀጥሎ ተፎካካሪ ለመሆን የሚያስችለውን ራዕይ ለማሳካት ፍኖተ ካርታ አውጥቶ ወደ ሥራ መግባቱ ተገለጸ፡፡ ለስድስተኛ ጊዜ በልዩ ልዩ የአቭየሽንና የቱሪዝም ሙያ ያሰለጠናቸውን ተማሪዎች ነገ ያስመርቃል፡፡ የናሽናል አየር መንገድና ናሽናል አቬሽን ኮሌጅ ምክትል ዋና ሥራ አስፈጻሚ አቶ ገዛኸኝ ብሩ ኮሌጁ ያለበትን
ወቅታዊ ደረጃና ቀጣይ ራዕይ፤ እንዲሁም ነገ የሚካሄደውን የምረቃ መርሐ ግብር አስመልክተው ትናንት ለመገናኛ ብዙኃን መግለጫ ሰጥተዋል፡፡
በመግለጫቸውም የናሽናል አየር መንገድ፤ መንግሥት በአሁኑ ወቅት እያከናወናቸው ያሉትን ሁለንተናዊ ለውጦች መነሻ ያደረገ በፈረንጆቹ
2025 እውን የሚሆን ከኢትዮጵያ አየር መንገድ ቀጥሎ ተፎካካሪ የአየር መንገድ ለመሆን የአቭየሽን ፍኖተ ካርታ አውጥቶ ወደ ሥራ
መግባቱን አስታውቀዋል፡፡ “የግል አየር መንገዶች እንዳይስፋፉና ተፎካካሪ እንዳይሆኑ ከዚህ በፊት የነበረው የአቬሽን ፖሊሲ ገዳቢ ነበር፤” ያሉት ምክትል ሥራ አስፈጻሚው፤ በአሁኑ ወቅት መንግሥት ለዘርፉ ትኩረት በመስጠቱ፤ ከዚህም አልፎ በአፍሪካ ደረጃ የግልም ሆኑ የመንግሥት አየር መንገዶች በቀላሉ በአፍሪካ ሰማይ ላይ በነጻነት መንቀሳቀስ እንዲችሉ መደረጉ ተቋሙን የበለጠ ተፎካካሪ እንደሚያደርገው ገልጸዋል፡፡ ተሻሽሎ ይቀርባል የተባለው የአቬሽን ፖሊሲም የግሉን ዘርፍ ለማጠናከር እንደሚረዳም ጠቅሰዋል፡፡ መደበኛ በረራዎችን ወደ ተለያዩ የአገሪቱ ክፍሎች ከማድረግ ባሻገር ኢትዮጵያ ከጎረቤት አገራት ጋር የምታደርገው የኢኮኖሚ ትስስር በስፋት እንዲተገበር በምስራቅ አፍሪካ ተደራሽ የሆነና ብዙኃንን የሚያገለግል አየር መንገድ መገንባት የሚል ራእይ ሰንቆ እየሰራ መሆኑንም ተናግረዋል፡፡ ተቋሙ የአየር ትራንስፖርትን መሠረተ ልማት ለማጠናከርም ከተለያዩ አገር በቀልና የውጭ አገራት ተቋማት ጋር
እየሰራ መሆኑን፤ የተሻለ ተሞክሮ ካላቸው አገራት ባለሙያዎችን በማስመጣት የእውቀት ሽግግር በማድረግ ላይ እንደሚገኝ፤ የግል የአየር
ትራንስፖርት ፈላጊ ቱሪስቶችን ፍላጎት ለማሳካትና ዘርፉን ለማጠናከር በዝግጅት ላይ መሆኑን፤ በአሁኑ ወቅትም ሦስት ባለ 50 መቀመጫ
አውሮፕላኖች በእጁ ማስገባቱንና ቁጥሩ በቂ ባለመሆኑ የአቬሽን ፖሊሲው ሲጸድቅ ተጨማሪ አውሮፕላኖችን በመግዛት መደበኛ በረራ እንደሚጀምር
ምክትል ሥራ አስፈጻሚው ገልጸዋል፡፡ የናሽናል አየር መንገድ እህት ኩባንያ የሆነው ናሽናል
አቬሽን ኮሌጅ ከዓለም አቀፉ የአየር ትራንስፖርት ማህበር እና እንግሊዝ አገር ከሚገኘው “ኢንስቲትዩት ኦፍ ኮሜርሺያል ማኔጅመንት”
ጋር በመተባበር ለስድስተኛ ጊዜ በትራቭልና ቱሪዝም፤ በበረራ መስተንግዶ፣ በፍላይት ኦፕሬሽን፤ በሆቴልና ካተሪንግ፤ በቲኬቲንግ ሪዘርቬሽን
እና በመሳሰሉት የአቬሽንና የቱሪዝም ሙያ መስኮች ያሰለጠናቸውን ተማሪዎች ነገ በአፍሪካ ኢኮኖሚክ ኮሚሽን አዳራሽ ያስመርቃል፡፡አዲስ ዘመን ነሀሴ 17/2011አዲሱ ገረመው